Baba in bibberweer gelos | Maroela Media
Baba in bibberweer gelos
Die pasgebore baba wat Vrydag in temperature van -20 °C in Siberië, Rusland, gevind is. (Foto: zdrav.nso.ru / The Siberian Times)
'n Pasgebore baba wat Vrydag in temperature van -20 °C in Siberië, Rusland, gevind is, sterk goed aan by haar nuwe pleegouers.
Volgens die Engelse nuusblad The Siberian Times het vyf tieners die babadogtertjie in 'n eierboks op 'n verlate pad naby Sosnovka buite Nowosibirsk gevind. Die ouers van een van die tieners het die baba na 'n hospitaal gehaas waar sy ondersoek en behandel is.
Sy is nou is die sorg van dié egpaar terwyl plaaslike owerhede na die biologiese ma en ander familielede soek.
Sou geen familielede opgespoor word nie, hoop dié pleegouers om die dogtertjie as hul eie aan te neem.
Dmitry Litvinov, in wie se pleegsorg die dogtertjie is, het aan die Russiese koerant NGS gesê die tieners het 'n draai gaan loop toe hulle op die boks afgekom het.
"Dit was reeds donker en hulle het die liggies van hul selfone gebruik om te sien wat in die boks is.
"Binne was 'n babadogtertjie met 'n lappieskombers en 'n bottel."
Litvinov se seun, Renat, het hom en sy vrou, Anna, na die toneel ontbied en vandaar het hulle die baba na die hospitaal geneem.
Dmitry Litvinov (links) en sy vrou, Anna (regs), hoop om die baba aan te neem. (Foto: The Siberian Times)
"Die vrees was dat die baba, vermoedelik drie dae oud, dalk vriesbrand opgedoen het en nie sou oorleef nie," lui die berig op NGS.
"Dokters het die dogtertjie met haar aankoms by die hospitaal warm gemaak, waarna haar gelaat weer pienk geword het."
Sy is deur dokters as gesond verklaar, wat glo talle hospitaalpersoneel trane van vreugde laat stort het.
Volgens NGS sal die pleegouers verskeie dokumente moet verskaf en ook kursusse ondergaan alvorens hulle as aanneemouers in aanmerking kan kom.
Tierwelpie veg teen vriesbrand
Intussen veg 'n beseerde Siberiese tierwelpie (ook bekend as 'n Amoer-tier) al weke lank om haar lewe nadat sy onder meer vriesbrand opgedoen het.
Luidens 'n berig op AFP het Russiese diereredders Woensdag gesê dat die welpie aan uitputting, vriesbrand en ander beserings gely het toe sy einde verlede jaar deur 'n visserman op 'n rivierbank suid van die Primorye-streek gevind is.
Volgens die Amur Tiger Centre word die welpie, ongeveer vyf maande oud, tans by 'n rehabilitasiesentrum behandel.
"'n Eksterne ondersoek het getoon dat die welpie erg uitgeput was weens vriesbrand aan die punt van haar stert. Die punt van die stert is ook later geamputeer.
"Weefsel in die welpie se kakebeen het ook weens haar beserings begin doodgaan," het die sentrum gesê.
Die welpie het boonop ook net sowat 20 kg geweeg, wat die helfte van die algemene norm is.
Sy het sedertdien 10 kg opgetel en ook 'n operasie van langer as twee uur ondergaan waartydens gesonde weefsel oorgeplant is om haar kakebeen te herstel.
Die sentrum sê hoewel die operasie suksesvol was, dit nog te vroeg om te sê of die welpie weer in die natuur vrygelaat sal kan word.
"Die belangrikste nou is om weefselnekrose te stop en die tier se lewe te red."
Bronne: AFP / The Siberian Times
'Wonderwerk' toe baba, drie ander, heli-ongeluk oorleef
Prins Andrew kry nie sy sin in hof
So baie oorsese kriminele aktiwiteite in ons nuus. Is dit om te wys dat dit eintlik goed gaan in ons verwoeste land ??
Hierdie baba wat in Rusland gevind is, haal wereldnuus en by ons is dit 'n alledaagse verskynsel. Bly sy is lewend gevind en gaan gelukkig wees by haar pleegouers.
Hoe ontsettend wreed kan die mensdom wees! Hoe kry 'n ma soiets oor haar hart?
Is dit die kroon van die Skepping wat 'n onbeholpe kind so aan haar eie oorlaat? Die mensdom moet dankie sê dat ek nie God is nie, wys jou net hoe onverstaanbaar groot Sy genade en liefde vir ons is